ועדת הפנים ואיכות הסביבה, כנסת 18, פרוטוקול מספר 281, 2010-11-15 11:00

דוד אזולאי: אני פותח את דיוני ועדת הפנים והגנת הסביבה.

דוד אזולאי: על סדר היום הצעות לסדר היום בנושא: הפרות סדר והתפרעויות באזור הכותל, של חברי הכנסת: ישראל חסון, אריה אלדד, גדעון עזרא, אורי אריאל וזאב אלקין.

דוד אזולאי: כל אלה הגישו הצעות דחופות לסדר היום באמצעות נשיאות הכנסת, ונשיאות הכנסת אישרה את זה כדיון מהיר בוועדה, ואנחנו מקיימים כאן את הדיון.

דוד אזולאי: אני אומר לפרוטוקול שמנהלת הוועדה פנתה למשרד לביטחון הפנים וביקשה לשלוח נציגות בכירה לדיון הזה - מבלי לפגוע, חס וחלילה, באף אחד - מאחר והנושא הזה הוא חשוב.

דוד אזולאי: מה נאמר לך שיש?

יפה שפירא: סגל פיקוד בכיר.

דוד אזולאי: נאמר שיש דיון של הסגל הפיקודי של המשטרה, ולכן אי אפשר לשלוח לא את מפקד המחוז, ולא מישהו יותר בכיר.

דוד אזולאי: חבר הכנסת אריה אלדד חוזר מהוועדה לביקורת המדינה והוא טוען שהמפכ"ל, לפחות, נמצא בדיון בוועדה לביקורת המדינה עם חלק מהסגל הבכיר.

דוד אזולאי: אנחנו רואים את העניין הזה בחומרה רבה מפני שזה לא רק זלזול בוועדה, אלא זהו זלזול בנושא כל כך חשוב שהוא דרכי גישה בירושלים בכלל, והגישה לכותל בפרט.

דוד אזולאי: אולי זה מעיד על כך שהנושא הוא לא חשוב מבחינתם.

דוד אזולאי: נושא שהוא חשוב לעם ישראל, כנראה שהוא פחות חשוב למשטרה, וחבל שכך.

דוד אזולאי: אני מאוד מקווה שהנציג שיושב כאן מטעם המשטרה יוכל להגיב לנושא הזה לפני שאפתח דיון.

איציק סבן: ראשית, כן.

איציק סבן: שנית, רק כדי להבהיר ולהעמיד דברים על דיוקם - הממ"ז לא נמצא כרגע בספ"ק.

איציק סבן: הוא נמצא באיזשהו כנס שנדחה כמה פעמים, ובראש הדברים שהונחיתי זה להתנצל בשמו שלא היה ניתן לדחות את הדיון הזה עם עשרות משתתפים.

איציק סבן: ואם זה מעניין, זהו דיון סיכום בנושא חגי תשרי ורמאדאן שהוא מספיק חשוב כדי לקיים אותו.

איציק סבן: לא ניתן היה לדחות אותו, במיוחד לאחר מספר פעמים שהדיון הזה נדחה.

אריה ביבי: אדוני, תציג את עצמך.

איציק סבן: אוקיי.

דוד אזולאי: אני רק רוצה שתדע שלא כל יום ישנו נושא שכזה בוועדה זו או אחרת.

דוד אזולאי: מדובר בחמישה חברי כנסת שמבקשים לקיים דיון בנושא שכזה.

דוד אזולאי: זה מעיד על חשיבות העניין.

דוד אזולאי: כל אחד מחברי הכנסת שנמצאים פה הוא מסיעה אחרת.

דוד אזולאי: לכן, אני חושב שהמשטרה היתה צריכה לתת לזה איזושהי חשיבות.

דוד אזולאי: אנחנו מאוד מעריכים את זה שבאת לכאן - ומבלי לפגוע במעמדך או בכבודך, חס וחלילה - אבל יחד עם זה, אני מקווה מאוד שבסופו של הדיון נוכל לקבל את כל התשובות לכל השאלות שיעלו כאן בהמשך.

אריה ביבי: אדוני היושב ראש, האם אפשר לשאול מי הוא?

דוד אזולאי: מה תפקידו?

איציק סבן: אני איציק סבן, ניצב משנה בדרגה, סגן מפקד מג"ב ירושלים.

ישראל חסון: אדוני, אני רוצה לבקש ממך לדחות את הדיון הזה עם נזיפה גדולה וקשה.

ישראל חסון: לא יכול להיות שהמשרד לביטחון הפנים יעשה את מה שיעשה.

ישראל חסון: ממ"ז לא מגיע, האם הסממ"ז לא יכול להגיע?

ישראל חסון: אנחנו מדברים פה על מדיניות.

דוד אזולאי: נאמר לי שסממ"ז מגיע.

דוד אזולאי: זה מה שנאמר לי, ולכן הסכמתי.

יפה שפירא: הם מתנצלים, אומרים שקרתה אצלם תקלה.

דוד אזולאי: אבל, נכון שהובטח שישלחו את הסממ"ז?

יפה שפירא: בוודאי.

דוד אזולאי: על סמך זה הסכמתי לקיים דיון - הרי סיכמתי.

אריה ביבי: אני אחד שהיה מפקד מחוז ירושלים, ואני רוצה לומר לך שעם כל הכבוד לסגן מפקד מג"ב ירושלים, הוא לא יכול לתת לך תשובות על מדיניות.

אריה ביבי: גם מפקד מג"ב ירושלים לא.

אריה ביבי: או מפקד המחוז, או לפחות הסגן שלו.

ישראל חסון: - - -השר לביטחון הפנים.

אריה ביבי: כן, מדיניות זה מדיניות.

אריה ביבי: הסגן לא קובע מדיניות.

דוד אזולאי: חבר הכנסת אלדד, אני רוצה לשמוע את התייחסותך, אדוני.

אריה אלדד: אני מסכים עם דברי חבר הכנסת חסון.

אריה אלדד: אי אפשר לקבל תשובות רלוונטיות בדיון הזה.

אריה אלדד: אנחנו פה כי יש הרבה מאוד ידיעות בתקשורת על אובדן שליטה בשכונות אחדות בירושלים, בסביבות הכותל, בסילוואן, בראס אל עמוד, בשכונות כמו עיסאוויה בסופי השבוע האחרונים.

אריה אלדד: השאלה היא האם יש פה בעיה של מחסור בכוח-אדם, או כשל במדיניות שבאה להתעלם מהתופעות בתקווה שהן יעברו לבד?

אריה אלדד: אם לא יהיו כאן דרגים בכירים מטעם משטרת ישראל, והשר לביטחון הפנים, לא נוכל לקבל תשובות כאן.

אריה אלדד: ולכן, אין טעם בקיום הדיון היום.

דוד אזולאי: תודה רבה, אדוני.

דוד אזולאי: אני מודה לך.

דוד אזולאי: אני רוצה להתנצל בפני אלה שבאו לדיון בעקבות ההזמנה שלנו.

דוד אזולאי: אני מקבל את עצת החברים, אני אכן לא אמשיך בדיון הזה.

דוד אזולאי: אבל, אנחנו נדרוש שלדיון הבא יופיע כאן השר לביטחון הפנים, או המפכ"ל, על מנת לתת תשובות לנושא כל כך חשוב.

דוד אזולאי: מפק"ז, סמפכ"ל – לא חשוב מי.

דוד אזולאי: אבל, הנושא בהחלט מחייב שתהיה בדיון הזה כאן אישיות בכירה.

דוד אזולאי: חבל מאוד שנציגי משרד הדתות, ונציג של הרב הראשי של הכותל גם לא נמצאים פה.

קרן שירוני: סליחה, אני נציגת משרד הדתות.

דוד אזולאי: והשם?

קרן שירוני: דוברת המשרד.

דוד אזולאי: דוברת המשרד - חשוב מאוד.

דוד אזולאי: באמת, זו התייחסות של משרד הדתות.

ישראל חסון: אדוני, תרשה לי להעיר לך משפט אחד, ברשותך.

ישראל חסון: אני חושב שמה שאנחנו רואים כאן משקף נאמנה כנראה את ההתייחסות של הדרגים הממשלתיים לירושלים, ודי לחכימא ברמיזה.

ישראל חסון: דוברת, סגן זה, ההוא בכלל לא מגיע.

דוד אזולאי: רב הכותל שהיה האיש הראשון שאמור להופיע כאן, ולשמוע ממנו - הוא גם אישר שהוא משתתף.

דוד אזולאי: כמו כן, עיריית ירושלים.

דוד אזולאי: אני רוצה לשמוע ממנהלת הוועדה למה נציגות של עיריית ירושלים לא הגיעו לפה.

משה דרעי: אני נציג עיריית ירושלים.

דוד אזולאי: מה שמו של אדוני, ומה תפקידו?

משה דרעי: אני דרעי משה, ואני מנהל מחלקת ביטחון.

דוד אזולאי: מתי אמרו לך לבוא לפה?

משה דרעי: באיזה שעה להגיע?

דוד אזולאי: לא, מתי קיבלת את ההודעה על הדיון הזה?

משה דרעי: היום.

דוד אזולאי: היום, תודה רבה.

יפה שפירא: זה אומר הכול.

דוד אזולאי: זה אומר את כל הדברים כשאנחנו פונים לעיריית ירושלים.

יפה שפירא: זה ממש אומר הכול.

דוד אזולאי: חבל מאוד שכך.

יפה שפירא: רק עם איומים שלי הם הסכימו לבוא.

יפה שפירא: ממש איימתי עליהם.

דוד אזולאי: אתם שומעים?

דוד אזולאי: רק לאחר התערבות של מנהלת הוועדה הואילו בטובם לשלוח נציג.

ישראל חסון: זה זניח.

דוד אזולאי: ראש עיריית ירושלים שהיה אמור להיות פה ראשון, והראשון שהיה צריך להיות מעוניין שכזה, דווקא הוא נעדר מכאן.

דוד אזולאי: רבותי, אני מודה לאלה שבאו.

דוד אזולאי: אני נאלץ לנעול את הישיבה.

דוד אזולאי: אנחנו נבקש בשם חברי הוועדה להוציא מכתב לכל הגורמים הנוגעים שלא שלחו לכאן נציגות ראויה, ואנחנו נקיים דיון, והפעם בהשתתפות המפכ"ל או השר.

דוד אזולאי: תודה רבה, אני מודה לכם.

דוד אזולאי: הישיבה נעולה.